Ничек ябыгырга?

	Гомерендә бер тапкыр да диета тотмаган кеше сирәктер ул. Ябыгу проблемасы һәр хатын-кызны борчый торган мәсьәлә. Танылган йолдызлар (хәтта ир-атлар) арасында да артык килограммнар белән көрәшүчеләре күп. Тик, минемчә, диета - файдасыз һәм нәтиҗәсез әйбер, чөнки диетаны тотмый башладыңмы, югалган авырлык яңадан кайта башлый. Гомер буе диетада утыру да нормаль күренеш түгел.	 Минемчә, ябыгу өчен иң яхшы ысул - дөрес туклану. Моны мин ачык мисалда исбатлый алам. Беркөнне соңгы тапкыр студент елларында күрешкән иптәш кызымны очраттым һәм телсез калдым. Мин белгән төз, зифа гәүдәле Гөлсу тазарып беткән, тазару гына түгел, тазаруның чигенә җиткән! Кыскасы, 27 яшьлек дустым 106 килограмм булган! Сәбәбен үзе дә аңлата алмады, шулай да яңадан үз хәленә кайтасы килүен яшермәде.

Шуннан соң Гөлсуга ярдәм итү теләге белән интернетта актарынып утырганда, кешеләргә ябыгырга булышучы бер оешмага тап булдым. Бик каты шикләнсәм дә, шалтыраттым. Индира исемле ханым безне күрешеп сөйләшергә чакырды. Алга китеп шуны әйтәсем килә, мин дустымны анда алып баруыма һәм нәкъ менә Индира белән танышуыма чиксез шат. Ул минем якын туганым кебек хәзер. Индира - дөрес туклану буенча тренер. Бәясенә килгәндә, өч айга нибары 5200 сум. Атнага өч тапкыр күрешү, аның кысаларында кызыклы темаларга әңгәмә, аралашу, чәй эчү, бүләкләр оту була. Ябыгу өчен өстәмә продукция алырга кирәк, анысы 1850 сум тора (алга таба исә скидка белән бирелә). Ул көнгә ике тапкыр кулланган очракта ике атнага җитә. Иң элек Индира Гөлсуның авырлыгын тикшерде, шуның күпмесе май, күпмесе су икәнен санап чыгарды, аннан соң аерым туклану графигы язып бирде. Гөлсу шунда язылган ризыкларны гына ашарга тиеш иде. Шушы режим ярдәмендә Гөлсу бер атнада ук 2 килодан котылды. Ә 4,5 айда 17 килограммга ябыкты! Хәзер ул 89 кг авырлыкта. Ябыгу процессы әле дәвам итә...

Гөлсуның рационында яшелчә-җимеш, балык, яшелчә салатлары, карабодай, арпа ярмасы, сыр, тавык ите, майсыз эремчек, 1,5-процентлы йогурт, чикләвек өстенлек итә. Майлы, кыздырылган, баллы һәм камыр ризыклары бөтенләй юк. Ризык аксымга бай булырга тиеш. Шунысы гаҗәп: монда кеше ач тормый, ашап ябыга! Иң мөһиме: Гөлсу үзен искиткеч хис итә, кайчандыр борчыган кан басымы бер дә күтәрелми, ди. Шуны да әйтергә кирәк: Индира һәркемгә үзенә туры килгән режим билгели. Аннан соң ул үзе дә, ире дә, каенанасы да шушы юл белән ябыкканнар.

Мин кызыксынып, танышларым арасында "Үз авырлыгыңны идеаль дип саныйсыңмы? Ничә кг ташларга телисең?" кебек сораулар белән сораштыру оештырдым. Нәтиҗәләрен сезгә дә тәкъдим итәм.

Лилия (32 яшь): "Юк. 5-7 кг".
Алия (27 яшь): "Юк. 5 кг".
Эльвира (30 яшь): "Юк. 15 кг".
Фирдәвес (50 яшь): "Юк. 7 кг".
Алсу (31 яшь) : "Юк. 4-5 кг".

Күрәсезме, сораштыруда катнашучыларның берсе дә үз авырлыгын идеаль санамый. Димәк, вакытында тәвәкәлләргә кирәк! Гөлсу хәленә кала күрмәгез!
 
Әлбәттә, ябыгу өчен, беренче чиратта, зур теләк кирәк. Аннан соң тырышлык, сабырлык сорала. Барысы да үзеңнән тора. Ялгыш бер кисәк торт ашадым дип, тренер алдында акланып утыру да ахмаклык, чөнки син бары тик үзеңне генә алдыйсың. Ә дөрес туклану нәтиҗәсендә ябыккан кешеләр күп, моның хак булуына Индирадагы фотоларны күргәч ышандым. 
	Йолдыз МУСИНА	
Интертат.ру

	№   | 23.04.2015	


